32005R1200
L 195/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1200/2005 НА КОМИСИЯТА
от 26 юли 2005 година
относно постоянни разрешения за някои добавки към храни за животни и временни разрешения за ново използване на добавки, които вече са разрешени в хранителните продукти
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г. относно добавките към храните за животни (1), и по-специално членове 3 и 9а, и член 9г, параграф 1 от него,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване в храненето на животните (2), и по-специално член 25 от него,
като има предвид, че:
(1)
Регламент (ЕО) № 1831/2003 предвижда разрешения за добавките, използвани в храненето на животните.
(2)
Член 25 от Регламент (ЕО) № 1831/2003 установява преходни мерки за заявленията за разрешение на хранителни добавки, подавани в съответствие с Директива 70/524/ЕИО преди датата на прилагане на Регламент (ЕО) № 1831/2003.
(3)
Заявленията за разрешения за добавките, изброени в приложенията към настоящия регламент, са подадени преди датата на прилагане на Регламент (ЕО) № 1831/2003.
(4)
Предварителните коментари по тези заявления съгласно член 4, параграф 4 от Директива 70/524/ЕИО бяха представени на Комисията преди датата на прилагане на Регламент (ЕО) № 1831/2003. Тези заявления следователно следва да продължат да бъдат третирани в съответствие с член 4 от Директива 70/524/ЕИО.
(5)
Използването на добавките за подпомагане на растежа Formi LHS (калиев диформат) за първи път беше временно разрешено за прасенца и прасета за угояване с Регламент (ЕО) № 1334/2001 на Комисията (3). Лицето, което отговаря за пускането в обращение на Formi LHS (калиев диформат) подаде заявление за получаване на временно разрешение за продължаване на използването за период от четири години на добавки, които подпомагат растежа за свине, в съответствие с член 4 от цитираната директива. Европейската служба по безопасност на храните (EFSA) представи становище относно безопасността при използването на този препарат за хората, животните и околната среда при условията, определени в приложение I към настоящия регламент. Оценката показва, че са изпълнени условията, установени в член 9а, параграф 1 от Директива 70/524/ЕИО, за такова разрешение. Съответно използването на този препарат, както е описано в приложение I, следва да бъде разрешено за период от четири години.
(6)
Използването на микроорганизма Bacillus cereus, вид toyoi NCIMB 40112/CNCM I-1012 за първи път беше временно разрешено за пилета за угояване и за зайци за угояване с Регламент (ЕО) № 1411/1999 на Комисията (4). Нови данни бяха представени в подкрепа на заявлението за безсрочно разрешение за този микроорганизъм. Оценката показва, че са изпълнени условията, установени в член 3а от Директива 70/524/ЕИО, за такова разрешение. Съответно използването на този препарат от микроорганизми, както е описано в приложение II, следва да бъде разрешено за неопределен период от време.
(7)
Използването на микроорганизма Enterococcus faecium NCIMB 10415 за първи път беше временно разрешено за свине с Регламент (ЕО) № 866/1999 на Комисията (5). Нови данни бяха представени в подкрепа на заявлението за безсрочно разрешение за този микроорганизъм. Оценката показва, че са изпълнени условията, установени в член 3а от Директива 70/524/ЕИО, за такова разрешение. Съответно използването на този препарат от микроорганизми, както е описано в приложение II, следва да бъде разрешено за неопределен период от време.
(8)
Използването на микроорганизма Enterococcus faecium DSM 10663/NCMIMB 10415 за първи път беше временно разрешено за прасенца с Регламент (ЕО) № 1411/1999. Нови данни бяха представени в подкрепа на заявлението за безсрочно разрешение за този микроорганизъм. Оценката показва, че са изпълнени условията, установени в член 3а от Директива 70/524/ЕИО, за такова разрешение. Съответно използването на този препарат от микроорганизми, както е описано в приложение II, следва да бъде разрешено за неопределен период от време.
(9)
Използването на микроорганизма Saccharomyces cerevisiae MUCL 39885 за първи път беше временно разрешено за прасенца с Регламент (ЕО) № 1411/1999. Нови данни бяха представени в подкрепа на заявлението за безсрочно разрешение за този микроорганизъм. Оценката показва, че са изпълнени условията, постановени в член 3а от Директива 70/524/ЕИО за такова разрешение. Съответно използването на този препарат от микроорганизми, както е описано в приложение II, следва да бъде разрешено за неопределен период от време.
(10)
Използването на микроорганизма Saccharomyces cerevisiae CNCM I-1077 за първи път беше временно разрешено за млечни крави и говеда за угояване с Регламент (ЕО) № 1436/98 на Комисията (6). Нови данни бяха представени в подкрепа на заявлението за безсрочно разрешение за този микроорганизъм. Оценката показва, че са изпълнени условията, установени в член 3а от Директива 70/524/ЕИО, за такова разрешение. Съответно използването на този препарат от микроорганизми, както е описано в приложение II, следва да бъде разрешено за неопределен период от време.
(11)
Използването на микроорганизма Pediococcus acidilactici CNCM MA 18/5M за първи път беше временно разрешено за пилета за угояване с Регламент (ЕО) № 866/1999. Нови данни бяха представени в подкрепа на заявлението за безсрочно разрешение за този микроорганизъм. Оценката показва, че са изпълнени условията, установени в член 3а от Директива 70/524/ЕИО, за такова разрешение. Съответно използването на този препарат от микроорганизми, както е описано в приложение II, следва да бъде разрешено за неопределен период от време.
(12)
Оценката на тези заявления показва, че следва да се изискват някои процедури за защита на работниците от излагане на добавките, определени в приложенията. Такава защита е необходимо да бъде осигурена чрез прилагането на Директивата 89/391/ЕИО на Съвета от 12 юни 1989 г. за въвеждане на мерки за насърчаване на подобрения в областта на безопасните и здравословни условия на труд на работниците (7).
(13)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Препаратът от групата „препарати, съдействащи за растежа“, както е определено в приложение I, е разрешен за временно използване за четири години като добавка при храненето на животните при условията, постановени в цитираното приложение.
Член 2
Препаратите от групата на „микроорганизмите“, както е определено в приложение II, са разрешени за безсрочно използване като добавки при храненето на животните при условията, установени в цитираното приложение.
Член 3
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 юли 2005 година.